作者:柳宗元
標題:樂府雜曲：鼓吹鐃歌：東蠻
內容:東蠻有謝氏，冠帶理海中。已言我異世，雖聖莫能通。王卒如飛翰，鵬鶱駭群龍。轟然自天墜，乃信神武功。系虜君臣人，累累來自東。無思不服從，唐業如山崇。百辟拜稽首，鹹願圖形容。如周王會書，永永傳無窮。睢盱萬狀乖，咿嗢九譯重。廣輪撫四海，浩浩知皇風。歌詩鐃鼓間，以壯我元戎。